My Eerste Kaping | Die Joernaal van Kaalvoet
« My nuwe wasmasjien
Die geel duikboot »
My Eerste Kaping
September 12, 2009 deur Kaalvoet
Kinderlike naiwiteit is 'n ding wat my erg irriteer as dit by ander mense voorkom, maar ek moet erken dat dit my baie ergenis spaar. Mense ding ek is dikvellig, of halstarrig, want neem nie aanstoot as mense my beledig nie. Die werklikheid is dat ek nie agterkom dat die skerp woorde op my gemik is nie.
Dis hele gedagte aan my naiwiteit is nogal angswekkend as jy dink dat ek moet Jozitown toe elke nou en dan. Daardie plek is nie bedoel vir kinders nie. Inteendeel.
Op my laaste 1Time vlug Jozi toe, kry ek oudergewoonte my huurmotor op die vlughawe en stoot aan Melville se kant toe, waar ek oornag. Aan die begin van van my reise Jozi toe het ek myself in my moer in verdwaal en soms toevallig in Montommery park bevind. Ander kere moes ek noodgedwonge terug ry na die Bohemian toe, want ek weet hoe die pad van daar af loop tot waar ek moet wees. Daar was ook 'n keer of twee waar ek Beyers Naude aan die ander kant begin het.
Deesdae is ek egter heel vertroud met die paaie in Sodom en Gomorra en kan al selfs op Kaapse karre vloek is hulle sleg ry (my huurmotor het gewoonlik 'n Durbannommer). Maar net so ken ek al die lingo om op die taxi's te vloek en weet hoe om die signs te flip as iemand voor jou inry en so aan. Ek leer mos vinnig.
Gewoonlik ry ek af in Kingsway, draai regs in Lothbury en kom dan met 4de laan tot in Beyers Naude en skiet dan af Montgommery park toe. Dis een van die paaie wat ek ontdek het met my verdwalery aan die begin. Nou die aand toe ek weer die tog aanpak, besluit ek om vir 'n slag die regte pad te ry, en eers by University square te draai.
Toe ek weldra in Beyers Naude regs draai, gaan ek oor die robot. My speletjie nou al vir baie jare is om te probeer om nie stop by die robot nie, maar eerder so stadig te ry dat die mooi groen slaan as ek uiteindelik by die streep kom. Ek kry dit deesdae al baie goed reg.
Maar nou die aand in Melville stop daar ewe skielik 'n kar voor my en die agterste een kom vir my. Saam met dit, kom daar 'n klomp mense dreigend van die linkerkant af aangestap. Nou, gelukkig is ek in Gauteng mood, en swets kliphard oor die mense so kak ry, en ry links verby die kar voor my (presies toe die lig weer groen slaan).
Toe ek weer op spoed is, tref die werklikheid my soos 'n brommer teen die voorkop. Ek was so pas in 'n mislukte kaping betrokke. Al die simptome was daar. Hulle wou my boks. En ek weet, want ek het op my nuwe TV gesien hoe kapings werk. My bra Lourens het my vermoedens bevestig, want die spesifieke robot is glo 'n hotspot.
Wat ek net nie kan kleinkry nie is, hoekom het die kapers 'n blinde ou by hulle gehad, en waarvoor is al daai rolle swart sakke?
Posted in Op die maat van die ratrace | 6 Kommentaar
op September 12, 2009 at 4:06 nm | Antwoord kaneelsuiker
Wow! Dis scary!
op September 12, 2009 at 5:17 nm | Antwoord Vlam
Dis so scary dis nie eens snaaks nie… 😦
op September 12, 2009 at 8:44 nm | Antwoord Girl van die Suburbs
Welkom in Gauteng! 😉
Blinde ou is om jou aandag af te trek en die swart sakke…. Hmmmmm…moeilike ene!
op September 16, 2009 at 3:49 nm | Antwoord Sigeuner
Vokkit! Hulle wou jou as groceries wegpak! Jy weet mos? Groceries gaan eers innie boot en dan innie vrieskas, ne?
Jy was baie, baie gelukkig. Ok maar goed om naief te wees.
op September 17, 2009 at 1:19 nm | Antwoord MaanKind
Die swart sakke is om JOU in te pak….
op September 17, 2009 at 8:03 nm | Antwoord Louwie
Was ook annerdag in so `n situasie. Kaalfontein omgewing. Staan by die robot toe een links en een regs by my venster kom staan en iets beduie.
My vrou sê altyd ek is so deur die wind, ek weet helfte van die tyd nie wat om my aangaan nie.
Die oggend is ek nog half aan die slaap, ek dog hulle groet net en ek sê ok maar goeie more en die lig slaan groen en ek ry en toe sien ek eers die groot geweer onder sy jas.